b"\n_START_ARTICLE_\nNazaj v prihodnost 3\n_START_SECTION_\nZgodba\n_START_PARAGRAPH_\nMarty McFly 12. novembra 1955 izve, da je njegov prijatelj, dr. Emmett ''Doc'' Brown, sedaj ujet v letu 1885. Marty poi\xc5\xa1\xc4\x8de Doca iz leta 1955, s katerim po podatkih iz pisma, ki ga je Doc napisal leta 1885, najdeta in popravita DeLoreana. Marty odkrije Docov nagrobnik in ugotovi, da ga je \xc5\xa1est dni po pisanju pisma ubil pradedek Biffa Tannena Buford Tannen. Marty posname fotografijo nagrobnika in odpotuje v leto 1885, da bi re\xc5\xa1il Doca._NEWLINE_Marty prispe 2. septembra 1885 in se znajde sredi pregona Indijancev. Ti mu uni\xc4\x8dijo dovod za gorivo. Marty avto skrije v jamo in pe\xc5\xa1 odide do Hill Valleyja. Tam sre\xc4\x8da svojega prapradedka Seamusa in praprababico Maggie McFly, ki sta se sem priselila z Irske. Med potjo se zaleti v Buforda in njegovo tolpo. Buford ga posku\xc5\xa1a lin\xc4\x8dati, vendar ga re\xc5\xa1i Doc. Marty mu pove za svoja odkritja in Doc se strinja, da bo od\xc5\xa1el iz leta 1885. Problem je, da v tem letu \xc5\xa1e nimajo na voljo bencina, zato DeLorean ne more dose\xc4\x8di 88 milj na uro, s tem pa zadostno hitrost za vrnitev._NEWLINE_Doc se domisli na\xc4\x8drta z uporabo lokomotive, ki bi DeLoreana potisnila do \xc5\xbeelene hitrosti. Ko z Martyjem raziskujeta tire, ki jih nameravata uporabiti, opazita voz s konji, ki drvi proti prepadu. Doc re\xc5\xa1i potnico Claro Clayton, s katero se zaljubita. Marty prepre\xc4\x8di Bufordu, da bi na mestnem festivalu ubil Doca, vendar ga Buford izzove na strelski dvoboj \xc4\x8dez dva dni. Docovo ime izgine s fotografije nagrobnika, vendar datum ostane nespremenjen. Doc opozori Martyja, da je sedaj morda on tisti, ki ga je Buford ubil._NEWLINE_No\xc4\x8d pred odhodom Marty in Doc postavita DeLoreana na tire. Ker Doc ne more prepri\xc4\x8dati Clare, da je iz prihodnosti, se odlo\xc4\x8di, da bo ostal. Odide v salon, vendar gre Marty za njim, da bi ga prepri\xc4\x8dal, da se z njim vrne v prihodnost. Doc se tam napije. Buford pride zgodaj in kli\xc4\x8de Martyja na dvoboj, vendar ga Marty zavra\xc4\x8da. Doca spravi k sebi in sku\xc5\xa1a z njim pobegniti, vendar ju Bufordova tolpa zajame in Martyja prisili v dvoboj. Marty ga ukani in dvoboj se kon\xc4\x8da z Bufordovim padcem v vagon, poln gnoja. Nato je \xc5\xa1e aretiran zaradi predhodnega ropa. Marty in Doc pohitita s prizori\xc5\xa1\xc4\x8da, da bi ukradla lokomotivo._NEWLINE_Ko se Clara z vlakom odpravlja iz mesta, sli\xc5\xa1i prodajalca, ki govori o tem, kak\xc5\xa1en je bil Doc z zlomljenim srcem v salonu. Clara uporabi prisilno zavoro in se vrne v mesto. Tam najde Docov model \xc4\x8dasovnega stroja in se odpravi za njim. Doc in Marty medtem za\xc4\x8dneta z ukradenim vlakom potiskati DeLoreana do 88-ih milj na uro. Clara uspe priti za njima, medtem ko Doc ple\xc5\xbee proti DeLoreanu. Doc jo povabi, naj se mu pridru\xc5\xbei. Ko Clara ple\xc5\xbee proti Docu, pade in visi na obleki, ki se je zataknila za lokomotivo. Marty poda Docu lete\xc4\x8do rolko iz leta 2015, da lahko ta re\xc5\xa1i Claro. Marty se tako sam vrne v leto 1985, medtem ko lokomotiva pade z nedokon\xc4\x8danega mosta._NEWLINE_Marty prispe 27. oktobra 1985. Zadnji hip uspe splezati iz pokvarjenega DeLoreana, preden ga uni\xc4\x8di tovorni vlak. Ugotovi, da se je vrnil v izbolj\xc5\xa1ano sedanjost in najde spe\xc4\x8do Jennifer na verandi. Po zaslugi lekcije, ki se je je nau\xc4\x8dil leta 1885, se izogne avtomobilski dirki z Douglasom J. Needlesom in s tem morebitni prometni nesre\xc4\x8di. Ta bi usodno vplivala na Martyjevo \xc5\xbeivljenje leta 2015. Jennifer se spomni na to in odpre faks sporo\xc4\x8dilo iz leta 2015, ki si ga je shranila, in ugotovi, da je besedilo v zvezi z Martyjevo odpovedjo izginilo._NEWLINE_Nenadoma se pojavi lokomotiva, opremljena s preto\xc4\x8dnim kondenzatorjem. Na njem so Doc, Clara in njuna dva otroka, Jules in Verne. Doc podari Martyju fotografijo njiju dveh pred uro na festivalu leta 1885. Jennifer ga vpra\xc5\xa1a o faksu z izbrisanim besedilom. Doc ji odgovori, da to pomeni, da prihodnost \xc5\xa1e ni napisana. Nato z vlakom izgine v neznanem \xc4\x8dasu.\n_START_SECTION_\nIzid in kritike\n_START_PARAGRAPH_\nFilm je \xc5\xbee v prvem tednu po izdaji v ZDA zaslu\xc5\xbeil 23 milijonov ameri\xc5\xa1kih dolarjev, skupno pa 87,6 milijona dolarjev (ali pribli\xc5\xbeno 152,4 milijona dolarjev upo\xc5\xa1tevajo\xc4\x8d inflacijo od januarja 2011). Po svetu je skupno zaslu\xc5\xbeil 243 milijonov dolarjev._NEWLINE_17. decembra 2002 je studio Universal izdal posebno izdajo vseh treh filmov Nazaj v prihodnost na DVD-ju in videokaseti. V DVD izdaji je bila prisotna napaka, ki jo je Universal odpravil do ponovne izdaje 21. februarja 2003.\n_START_SECTION_\nKritike\n_START_PARAGRAPH_\nSpletna stran za filmske ocene Rotten Tomatoes je za film objavila oceno 74%, ki jo je dalo 42 ocen._NEWLINE_Kim Newman, sodelavec revije Empire, je film ocenil s \xc5\xa1tirimi izmed petih zvezd. Zapisal je, da film obnovi zanimanje iz prvega filma in ima zadovoljivo popolno zgodbo. Posebej je pohvalil Michaela J. Foxa, da je poskrbel, da je film zmeraj tekel. Omenil je, da je romanca med Christopherjem Lloydom in Mary Steenburgen sme\xc5\xa1na. Najbolj\xc5\xa1i se mu je zdel konec filma, v katerem se pojavi tudi eden najbolj\xc5\xa1ih \xc4\x8dasovnih strojev vseh \xc4\x8dasov in ki poda sre\xc4\x8den zaklju\xc4\x8dek serije filmov za vse like._NEWLINE_Leonard Maltin je film ocenil s tremi in pol od \xc5\xa1tirih zvezdic ter zapisal, da gre za najbolj\xc5\xa1i film iz trilogije, ki ponuja veliko zabave, ble\xc5\xa1\xc4\x8de\xc4\x8dih posebnih u\xc4\x8dinkov in izjemno domi\xc5\xa1ljijo. Po njegovem je bila pri ustvarjanju na delu prava filmska \xc4\x8darovnija. Michael McWhertor s spletne strani Polygon je nasprotno menil, da je tretji del slab\xc5\xa1i od prvega, vendar bolj\xc5\xa1i od drugega. Pohvalil je komi\xc4\x8dne in romanti\xc4\x8dne elemente filma, posebej pa je izpostavil igro Thomasa F. Wilsona kot Buforda Tannena._NEWLINE_Roger Ebert iz Chicago Sun Times je filmu pripisal dve in pol od \xc5\xa1tirih zvezd, saj ga nikakor niso prepri\xc4\x8dali motivi vesterna. Vincent Canby iz The New York Times je pohvalil igro Christopherja Lloyda, vendar je obenem dodal, da film deluje kot za\xc4\x8detek nadaljevalne televizijske serije in da je film\xc2\xa0\xc2\xbb... tako sladek, da ga je skoraj takoj pozabil.\xc2\xab\n_START_SECTION_\nNagrade\n_START_PARAGRAPH_\nLeta 1990 je film prejel nagradi saturn za najbolj\xc5\xa1o glasbo (prejel jo je Alan Silvestri) in najbolj\xc5\xa1ega stranskega igralca, ki jo je prejel Thomas F. Wilson. Leta 2003 je prejel tudi posebno nagrado AOL Movies DVD Premiere za najbolj\xc5\xa1o posebno izdajo leta, ki jo podelijo na podlagi spletnega glasovanja."